**Δελτίο Τύπου**

**Με πολλαπλασιαστή μόχλευσης 6,65x, στα 3,8 δισ. ευρώ η συνεισφορά του οικοσυστήματος της ΕΑΤΕ στην ελληνική οικονομία**

**Μελέτη εκτίμησης του οικονομικού και κοινωνικού αντικτύπου του οικοσυστήματος της Ελληνικής Αναπτυξιακής Τράπεζας Επενδύσεων, την περίοδο 2020-24, που εκπόνησε η Deloitte**

**Αθήνα, 10η Μαρτίου 2025** – Το ιδιαίτερα σημαντικό αποτύπωμα της Ελληνικής Αναπτυξιακής Τράπεζας Επενδύσεων (ΕΑΤΕ, πρώην ΤΑΝΕΟ) στην εθνική οικονομία και την κοινωνία κατά την περίοδο 2020 – 2024 κατέγραψε μελέτη που εκπόνησε η Deloitte Ελλάδος για λογαριασμό της ΕΑΤΕ.

Η μελέτη, παρουσιάστηκε σήμερα σε ειδική εκδήλωση στο Μουσείο Μπενάκη, με τη συμμετοχή του **Αναπληρωτή** **Υπουργού Εθνικής Οικονομίας και Οικονομικών Νίκου Παπαθανάση**. Είχε ως στόχο την **ποσοτική** και **ποιοτική αξιολόγηση** του **επενδυτικού** **οικοσυστήματος κεφαλαίων επιχειρηματικών συμμετοχών** που υποστηρίζει η ΕΑΤΕ, αναδεικνύοντας τη συμβολή της στην επίτευξη μακροπρόθεσμης εθνικής οικονομικής ανάπτυξης μέσω στρατηγικά κατανεμημένων επενδύσεων σε ποικίλους τομείς της οικονομίας. Στη μελέτη αποτυπώνεται ο **οικονομικός** και **κοινωνικός** **αντίκτυπος των επενδύσεων** που πραγματοποιήθηκαν μέσω του χαρτοφυλακίου των κεφαλαίων επιχειρηματικών συμμετοχών (Venture Capital – VC και Private Equity– PE), στα οποία συμμετέχει η ΕΑΤΕ και έγινε πρωτογενής έρευνα.

**Αποτελέσματα μελέτης αντικτύπου**

Στο τέλος του 2024, τα **υπό διαχείριση κεφάλαια της ΕΑΤΕ** ανέρχονταν σε **€2,1 δισ.**, τα οποία κατανέμονται σε **10 χρηματοδοτικά προγράμματα**. Οι «ανοιχτές προσκλήσεις» της ΕΑΤΕ συνέβαλαν στη δημιουργία ενός δυναμικού επενδυτικού οικοσυστήματος με την καταλυτική συμμετοχή της. Έτσι, το **χαρτοφυλάκιο των funds της ΕΑΤΕ** αριθμούσε **30 VCs/PEs με υπό διαχείριση κεφάλαια** άνω των **€1,7 δισ.**, τα οποία είχαν **πραγματοποιήσει επενδύσεις άνω των €360 εκατ.** σε περισσότερες από **110 εταιρείες.** Επίσης, είναι σημαντικό ότι περίπου το **1/3 των συνολικών κεφαλαίων** αναφέρεται σε **προγράμματα με εστίαση** στην **ψηφιακή** και **πράσινη** **μετάβαση**.

Η σημαντική επίδραση της ΕΑΤΕ στο ευρύτερο επενδυτικό, οικονομικό και κοινωνικό οικοσύστημα καθίσταται έκδηλη μέσω του πολλαπλασιαστικού οφέλους της συμβολής της. Ειδικότερα:

* **Για κάθε €1** που επενδύεται αρχικά **στα VC/PE funds** από την ΕΑΤΕ, **έχουν κινητοποιηθεί επιπλέον €1,23** **από ιδιώτες ή άλλους θεσμικούς επενδυτές**, ενώ **οι εταιρείες χαρτοφυλακίου στις οποίες επενδύουν τα funds μοχλεύουν συνολικά €6,65.**
* Επιπροσθέτως, **κάθε €1 που επενδύεται αρχικά** από την ΕΑΤΕ, συμβάλλει σε **συνολική οικονομική δραστηριότητα** **ύψους €23,21.**
* Σε απόλυτους όρους, καταγράφεται ότι, κατά την περίοδο **2020-2024,** το **οικοσύστημα της ΕΑΤΕ** συνέβαλε σε **συνολική οικονομική δραστηριότητα ύψους** **€3,8 δισ.**
* **Σε όρους απασχόλησης**, μετρήθηκε ότι το 2024 συντηρούνται **άμεσα και έμμεσα** στην αλυσίδα αξίας του οικοσυστήματος ~**50.000 θέσεις εργασίας** (ισοδύναμα πλήρους απασχόλησης).

Αναφορικά με τη μελέτη, ο **κ. Κωστής Χατζηδάκης**, **Υπουργός Εθνικής Οικονομίας και Οικονομικών**, σε μήνυμά του ανέφερε: *«Η Ελληνική Αναπτυξιακή Τράπεζα Επενδύσεων (ΕΑΤΕ, τ. ΤΑΝΕΟ) διαδραματίζει κομβικό ρόλο στη χρηματοδότηση της καινοτομίας και της επιχειρηματικότητας, συμβάλλοντας ενεργά στη μακροπρόθεσμη οικονομική ανάπτυξη της χώρας. Με περισσότερα από 2 δισ. ευρώ διαθέσιμα επενδυτικά κεφάλαια και ισχυρές διεθνείς συνεργασίες, η ΕΑΤΕ αποτελεί έναν ισχυρό μηχανισμό μόχλευσης κεφαλαίων για την ενίσχυση της ανταγωνιστικότητας της ελληνικής οικονομίας. Τα αποτελέσματα της μελέτης που έκανε η Deloitte αναδεικνύουν τη στρατηγική σημασία της ΕΑΤΕ και των κεφαλαίων επιχειρηματικών συμμετοχών. Η κυβέρνηση παραμένει προσηλωμένη στη δημιουργία ενός φιλικού επενδυτικού περιβάλλοντος, αξιοποιώντας στο έπακρο τις δυνατότητες της ΕΑΤΕ και του ευρύτερου οικοσυστήματος Venture Capital και Private Equity, προκειμένου να επιτύχουμε ισχυρή, ανθεκτική και διατηρήσιμη οικονομική ανάπτυξη. Η επιτυχής πορεία της ΕΑΤΕ αντανακλά τη δυναμική και τα σημαντικά επιτεύγματα της Ελληνικής οικονομίας.»*

Ο **Αναπληρωτής** **Υπουργός Εθνικής Οικονομίας και Οικονομικών**, **κ. Νίκος Παπαθανάσης**, κατά την ομιλία του τόνισε: *«Η στήριξη των μικρομεσαίων επιχειρήσεων αποτελεί προτεραιότητα των κυβερνήσεων του Κυριάκου Μητσοτάκη. Έμπρακτη απόδειξη αποτελεί το γεγονός ότι το σύνολο των κονδυλίων του ΕΣΠΑ 2021-2027, μεγάλο μέρος αυτών που εξασφαλίσαμε μέσα από το Ταμείο Ανάκαμψης, αλλά και πόροι από το Αναπτυξιακό Πρόγραμμα Δημοσίων Επενδύσεων -ύψους 15,2 δις. ευρώ μόνο για το 2025- έχουν ως παραλήπτες ΜμΕ στο σύνολο της Επικράτειας. Αυτή η στρατηγική επιλογή υλοποιείται μέσα από τα χρηματοδοτικά και επενδυτικά εργαλεία που έχουμε στη διάθεσή μας, ανάμεσά τους και αυτά που διαχειρίζεται η Ελληνική Αναπτυξιακή Τράπεζα Επενδύσεων. Θα ήθελα να υπογραμμίσω ότι το οικοσύστημα των Venture Capital & Private Equity fund της ΕΑΤΕ δεν παρέχει απλώς επενδυτικά κεφάλαια, αλλά δημιουργεί ευκαιρίες δικτύωσης, στρατηγικής καθοδήγησης και τεχνογνωσίας, επιτρέποντας στις μικρομεσαίες επιχειρήσεις να ανταγωνιστούν σε διεθνές επίπεδο. Η μελέτη ανάλυσης του οικονομικού και κοινωνικού αντικτύπου αυτού του οικοσυστήματος, τεκμηριώνει τον σημαντικό ρόλο της ΕΑΤΕ στο επενδυτικό οικοσύστημα, καθώς διασφαλίζει τη βέλτιστη μόχλευση των κεφαλαίων που επενδύονται με ισχυρούς πολλαπλασιαστές σε τομείς-κλειδιά, ενισχύοντας τη μετάβαση προς μια πιο καινοτόμο οικονομία. Με αποφασιστικότητα και αποτελεσματικότητα επιταχύνουμε τις δράσεις που δημιουργούν προστιθέμενη αξία στην επιχειρηματικότητα, ενισχύουν τη δυναμική της βιώσιμης ανάπτυξης, δημιουργούν νέες και καλύτερα αμειβόμενες θέσεις εργασίας για όλους τους συμπολίτες μας.»*

Ο **Πρόεδρος** της **ΕΑΤΕ** **κ. Χάρης Λαμπρόπουλος** και η **Διευθύνουσα Σύμβουλος** **κα. Αντιγόνη Λυμπεροπούλου**, ανέφεραν από την πλευρά τους: *«Η Ελληνική Αναπτυξιακή Τράπεζα Επενδύσεων (πρώην ΤΑΝΕΟ) γιορτάζει φέτος 25 χρόνια παρουσίας και στρατηγικών παρεμβάσεων στην ελληνική επενδυτική αγορά. Τα στοιχεία της μελέτης τεκμηριώνουν το αποτέλεσμα της συστηματικής δουλειάς που γίνεται, με αποτέλεσμα η ΕΑΤΕ να συμβάλλει καθοριστικά στη διαμόρφωση ενός ισχυρού και εξωστρεφούς οικοσυστήματος, στηρίζοντας την ανάπτυξη και την καινοτομία, λειτουργώντας ως ο αξιόπιστος θεσμικός συνεπενδυτής και καταλύτης που ενισχύει την εμπιστοσύνη και προσελκύει διεθνή κεφάλαια. Θέλουμε να εκφράσουμε τις θερμές μας ευχαριστίες προς όλους τους stakeholders του οικοσυστήματος – τα επενδυτικά ταμεία (VC/PE), τις νεοφυείς και μικρομεσαίες επιχειρήσεις, τους διεθνείς, θεσμικούς και ιδιώτες επενδυτές – καθώς και προς το Υπουργείο Εθνικής Οικονομίας και Οικονομικών για την αμέριστη υποστήριξή τους. Η εμπιστοσύνη τους είναι η κινητήριος δύναμη πίσω από την ανάπτυξη της ΕΑΤΕ και την εδραίωσή της ως βασικού επενδυτικού πυλώνα της ελληνικής οικονομίας. Η νέα γενιά επιχειρηματιών είναι έτοιμη να καινοτομήσει, το ελληνικό ταλέντο αναγνωρίζεται διεθνώς και η χώρα προσελκύει επενδυτές που βλέπουν τις ευκαιρίες της ελληνικής αγοράς. Η ΕΑΤΕ, με νέες διεθνείς συνεργασίες, διεύρυνση των επενδυτικών της σχημάτων και τη στόχευση σε τομείς υψηλής προστιθέμενης αξίας, θα συνεχίσει να ενισχύει περαιτέρω το αποτύπωμά της, επενδύοντας σε ένα βιώσιμο μέλλον για την εθνική οικονομία και την επιχειρηματική ανάπτυξη.»*

Τέλος, εκ μέρους της **Deloitte**, ο **κ. Σωτήρης Μπατζιάς, Partner, Strategy & Transactions**, ανέφερε: «*Είναι ιδιαίτερη χαρά μας που συνεργαστήκαμε με την ΕΑΤΕ - έναν τόσο σημαντικό φορέα του ελληνικού επενδυτικού οικοσυστήματος - για την εκπόνηση της εν λόγω μελέτης αντικτύπου. Τα αποτελέσματα αναδεικνύουν ότι η Ελληνική Αναπτυξιακή Τράπεζα Επενδύσεων συμβάλλει καθοριστικά στην ανάπτυξη και ανθεκτικότητα της ελληνικής οικονομίας μέσω στοχευμένων επενδύσεων σε καινοτόμους και στρατηγικούς τομείς, αλλά και της συνεχούς ενίσχυσης του οικοσυστήματος κεφαλαίων επιχειρηματικών συμμετοχών (VC και PE). Παράλληλα, διαδραματίζει ενεργό ρόλο στη διαμόρφωση ενός ευνοϊκού επενδυτικού περιβάλλοντος και την προσέλκυση ξένων άμεσων επενδύσεων (FDI). Ως Deloitte, είμαστε αισιόδοξοι ότι το επιχειρηματικό οικοσύστημα της Ελλάδας θα συνεχίσει να ενισχύεται με τη συμβολή και της ΕΑΤΕ, με σημαντικό ρόλο στην ευρύτερη ανάπτυξη και ανταγωνιστικότητα της ελληνικής οικονομίας.»*

**Μεθοδολογία και περίμετρος μελέτης**

Η μελέτη βασίζεται σε εμπεριστατωμένη και διεθνώς αναγνωρισμένη μεθοδολογία που περιλαμβάνει την **αποτίμηση** **των άμεσων**, **έμμεσων** και **επαγόμενων οικονομικών επιπτώσεων** που **προκύπτουν ως αποτέλεσμα** **διαδοχικών "κυμάτων" οικονομικής δραστηριότητας** που διατηρούνται σε **όλο το οικοσύστημα της ΕΑΤΕ**, ήτοι του **δικτύου των VC/PE**, των **εταιρειών χαρτοφυλακίου** (**portfolio companies**) **- αποδεκτών των επενδυτικών κεφαλαίων**, της ίδιας της ΕΑΤΕ, καθώς και των συναφών αλυσίδων αξίας των συμμετεχόντων στο οικοσύστημα αλλά και των απασχολούμενων αυτών.

Είναι σημαντικό να τονιστεί ότι **για τη συλλογή των δεδομένων** που αφορούν στην οικονομική δραστηριότητα των VC/PE και των εταιρειών χαρτοφυλακίου **διενεργήθηκε πρωτογενής έρευνα**.

Σημειώνεται ότι **τα τελευταία χρόνια, εναλλακτικές** πηγές χρηματοδότησης όπως **τα κεφάλαια επιχειρηματικών συμμετοχών τα οποία με την υποστήριξη και της ΕΑΤΕ έχουν ενεργοποιηθεί στη χώρα μας,** έχουν αποκτήσει εξέχουσα θέση, ιδίως για τις νεοφυείς επιχειρήσεις και τις ταχέως αναπτυσσόμενες επιχειρήσεις, καθώς προσφέρουν όχι μόνο οικονομική υποστήριξη, αλλά **και στρατηγική καθοδήγηση**, **διαμοιρασμό** **τεχνογνωσίας** και **ευκαιρίες δικτύωσης**, καθιστώντας τα ελκυστικές επιλογές για επιχειρήσεις που επιθυμούν να επεκταθούν γρήγορα και να ανταγωνιστούν σε εξαιρετικά ανταγωνιστικές αγορές.